Maršal Sovietskeho zväzu

Hodnosť Maršal Sovietskeho zväzu () bola druhá najvyššia hodnosť Červenej, neskôr Sovietskej armády a prakticky najvyššia, ktorú mohol vojak dosiahnuť. Najvyššia hodnosť – generalissimus bola vytvorená špeciálne pre Stalina, ktorý bol jej jediným nositeľom v celej histórii ZSSR. 

Hodnosť maršal ZSSR vznikla v roku 1935 (zanikla v roku 1991). Celkovo ju dosiahlo 41 ľudí. Jej námorníckym ekvivalentom bola hodnosť Admirál flotily Sovietskeho zväzu.

 História hodnosti 
Vojenská hodnosť maršal Sovietskeho zväzu bola ustanovená rozhodnutím sovietskej vlády (tzv. Rada ľudových komisárov) 22. septembra 1935. 20. novembra bolo do hodnosti povýšených 5 mužov: ľudový komisár obrany Kliment Vorošilov, náčelník generálneho štábu Červenej armády Alexandr Jegorov a traja starší velitelia: Vasilij Bľucher, Semion Buďonnyj a Michail Tuchačevskij.

Traja z nich, Bľucher, Tuchačevskij a Jegorov boli popravení počas Stalinovych čistiek v armáde v období Veľkého teroru v rokoch 19381940. 7. mája 1940 boli menovaní ďalší traja maršali: nový ľudový komisár obrany Semion Timošenko, Boris Šapošnikov, a Grigorij Kulik.

V priebehu druhej svetovej vojny boli Timošenko, Buďonnyj a Vorošilov odstránení z najvyššieho velenia kvôli neúspešnému riadeniu bojových operácií (Vorošilov po Zimnej vojne, ostatní dvaja v priebehu sovietsko-nemeckej vojny) a Kulik bol dokonca degradovaný pre neschopnosť. 

Hodnosť maršal Sovietskeho zväzu bola počas vojny udelená celému radu vojenských veliteľov, ktorí si ju zaslúžili svojimi výkonmi na bojisku (napr. Georgij Žukov, Ivan Konev a Konstantin Rokossovskij). V roku 1943 Stalin povýšil na maršala sám seba a v roku 1945 pridal rovnakú hodnosť svojmu šéfovi polície Berijovi. K týmto politickým maršalom sa pripojil v roku 1947 Nikolaj Bulganin.

Po vojne bol bývalý maršal Kulik popravený počas ďalšej vlny Stalinových čistiek (1950), po Stalinovej smrti ho nasledoval Berija (v jeho prípade sa však nedá poprave po riadnom súde nič vytknúť – zločinov, z ktorých bol obžalovaný, sa jednoznačne dopustil). Od roku 1947 dostávali túto hodnosť len profesionálni vojaci aspoň rámcovo odpovedajúci úrovni (jedinú výnimku predstavuje sebapovýšenie Leonida Brežneva v roku 1976).

Ako posledný získal túto hodnosť Dmitrij Jazov (1990), ktorý bol o rok neskôr uväznený za svoju účasť na nepodarenom puči proti Michailovi Gorbačovovi. Maršal Sergej Achromejev spáchal samovraždu po rozpade ZSSR. 

Hodnosť bola zrušená (stratila význam) s rozpustením Sovietskeho zväzu v októbri 1991. Za jej nástupnícku hodnosť je považovaná hodnosť maršal Ruskej federácie, ktorú v súčasnej dobe zastáva iba Igor Sergejev, ruský minister obrany v rokoch 19972001 a súčasný bezpečnostný poradca Vladimira Putina.

 Rozdelenie maršalov ZSSR do troch hlavných skupín 
 Prvá skupina si svoju vysokú reputáciu získala počas ruskej občianskej vojny. Sem patria všetci maršali povýšení do konca roku 1940 (vrátane politického maršala Vorošilova, ktorého zásluhy existovali v skutočnosti iba na papieri). Všetci títo velitelia boli, s výnimkou Šapošnikova, odstránení z vedúcich postov pre neschopnosť a neúspechy v boji, alebo boli popravení počas Veľkej čistky. Za priemerne schopných veliteľov boli považovaní Šapošnikov, Tuchačevskij, Bľucher a čiastočne aj Timošenko a Buďonnyj. 
 Druhá skupina si hodnosť vydobyla počas druhej svetovej vojny a jej členovia zastávali vrcholné veliteľské funkcie na konci druhej svetovej vojny a po nej. Sem patria predovšetkým maršal Žukov, Vasilijevskij, Konev, Rokosovskij, Malinovskij a Tolbuchin.
 Tretiu skupinu tvoria maršali, ktorí hodnosť získali počas éry Studenej vojny.

Všetci povojnoví maršali boli dôstojníkmi počas druhej svetovej vojny. Brežnev pôsobil v armáde ako politický pracovník počas sovietsko-nemeckej vojny a už v roku 1942 bol menovaný do hodnosti plukovníka, 2. novembra 1944 dostal hodnosť generálmajor. Jazov, ktorý bol na konci vojny dvadsaťročný a velil rote. Na rozdiel od starších amerických veliteľov, žiadny sovietsky maršal nezískal priame bojové skúsenosti v Studenej vojne. Ich schopnosť prispôsobenia a pochopenia nových podmienok studenej vojny a hroziaceho globálneho konfliktu bola rôzna. Táto pretrvávajúca skupina veteránov druhej svetovej vojny v najvyššom velení je považovaná za jeden z najdôležitejších faktorov, ktorý negatívne ovplyvnil vývoj a akcieschopnosť Sovietskej armády v jej neskorom období.

 Zoznam maršalov ZSSR 
 Kliment Vorošilov (18811969), od novembra 1935
 Michail Tuchačevskij (18931937), od novembra 1935
 Alexandr Jegorov (18831939), od novembra 1935
 Semion Buďonnyj (18831973), od novembra 1935
 Vasilij Bľucher (18901938), od novembra 1935
 Semion Timošenko (18951970), od mája 1940
 Grigorij Kulik (18901950), od mája 1940
 Boris Šapošnikov (18821945), od mája 1940
 Georgij Žukov (18961974), od januára 1943
 Alexandr Vasilevskij (18951977), od februára 1943
 Josif Stalin (18791953), od marca 1943
 Ivan Konev (18971973), od februára 1944
 Leonid Govorov (18971955), od júna 1944
 Konstantin Rokossovskij (18961968), od júna 1944
 Rodion Malinovskij (18981967), od septembra 1944
 Fiodor Tolbuchin (18941949), od septembra 1944
 Kirill Mereckov (18971968), od októbra 1944
 Lavrentij Berija (18991953), od júla 1945
 Vasilij Sokolovskij (18971968), od júla 1946
 Nikolaj Alexandrovič Bulganin (18951975), od novembra 1947
 Ivan Bagramian (18971982), od marca 1955
 Sergej Biriuzov (19041964), od marca 1955
 Andrej Grečko (19031976), od marca 1955
 Andrej Jeriomenko (18921970), od marca 1955
 Kirill Moskalenko (19021985), od marca 1955
 Vasilij Čujkov (19001982), od marca 1955
 Matvej Zacharov (18981972), od mája 1959
 Filipp Golikov (19001980), od mája 1961
 Nikolaj Krylov (19031972), od mája 1962
 Ivan Jakubovskij (19121976), od apríla 1967
 Pavel Batitckij (19101984), od apríla 1968
 Piotr Koševoj (19041976), od apríla 1968
 Leonid Brežnev (19061982), od mája 1976
 Dmitrij Ustinov (19081984), od júla 1976
 Viktor Kulikov (19212013), od januára 1977
 Nikolaj Ogarkov (19171994), od januára 1977
 Sergej Sokolov (19112012), od februára 1978
 Sergej Achromejev (19231991), od marca 1983
 Semion Kurkotkin (19171990), od marca 1983
 Vasilij Petrov (1917 - 2014), od marca 1983
 Dmitrij Jazov (1924 - 2020), od apríla 1990


Kategória:Vojenské hodnosti